
ระเบียบคณะกรรมการปฏิรูปที่ดินเพื่อเกษตรกรรม
ว่าด้วยหลักเกณฑ์ วิธีการ และเงื่อนไขการให้กู้ยืมเงินกองทุนการปฏิรูปที่ดินเพื่อเกษตรกรรม
แก่เกษตรกรและสถาบันเกษตรกรในเขตปฏิรูปที่ดิน
พ.ศ. ๒๕๕๔

อาศัยอํานาจตามความในมาตรา ๑๙ (๙) แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘
อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา ๒๙
ประกอบกับมาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการปฏิรูปที่ดินเพื่อเกษตรกรรม โดยอนุมัติรัฐมนตรีว่าการกระทรวงการคลัง
รัฐมนตรีว่าการกระทรวงเกษตรและสหกรณ์ และรัฐมนตรีว่าการกระทรวงมหาดไทย จึงออกระเบียบไว้ดังต่อไปนี้
ข้อ ๑ ระเบียบนี้เรียกว่า “ระเบียบคณะกรรมการปฏิรูปที่ดินเพื่อเกษตรกรรม ว่าด้วยหลักเกณฑ์ วิธีการ
และเงื่อนไข การให้กู้ยืมเงินกองทุนการปฏิรูปที่ดินเพื่อเกษตรกรรมแก่เกษตรกรและสถาบันเกษตรกร ในเขต
ปฏิรูปที่ดิน พ.ศ. ๒๕๕๔”
ข้อ ๒[footnoteRef:1] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป [1:  ราชกิจจานุเบกษา เล่ม ๑๒๙/ตอนพิเศษ ๓๑ ง/หน้า 3/๗ กุมภาพันธ์ ๒๕๕๕] 

ข้อ ๓ ให้ยกเลิกระเบียบคณะกรรมการปฏิรูปที่ดินเพื่อเกษตรกรรม ว่าด้วยหลักเกณฑ์ วิธีการและเงื่อนไขการให้กู้ยืมเงินกองทุนการปฏิรูปที่ดินเพื่อเกษตรกรรม แก่เกษตรกรและสถาบันเกษตรกรในเขตปฏิรูปที่ดิน
พ.ศ. ๒๕๓๖
ข้อ ๔ ในระเบียบนี้
“คณะกรรมการ” หมายความว่า คณะกรรมการปฏิรูปที่ดินเพื่อเกษตรกรรม หรือผู้ซึ่งคณะกรรมการมอบหมาย
“คณะอนุกรรมการ” หมายความว่า คณะอนุกรรมการโครงการและการเงินกองทุนการปฏิรูปที่ดิน
เพื่อเกษตรกรรม
“คปจ.” หมายความว่า คณะกรรมการปฏิรูปที่ดินจังหวัด
“ส.ป.ก. จังหวัด” หมายความว่า สํานักงานการปฏิรูปที่ดินจังหวัด
“สถาบันเกษตรกร” หมายความว่า สหกรณ์การเกษตรหรือกลุ่มเกษตรกรในเขตปฏิรูปที่ดิน 
“การให้กู้ยืม” หมายความว่า การให้สินเชื่อเป็นตัวเงิน และหรือสิ่งของ 
“การกู้ยืมเพื่อประกอบเกษตรกรรม” ให้หมายความรวมถึง การกู้ยืมเพื่อเป็นค่าใช้จ่ายอื่น ๆ ที่มีผลเอื้ออํานวยประโยชน์ในการประกอบเกษตรกรรมด้วย
“การกู้ยืมรายบุคคล” หมายความว่า การกู้ยืมโดยบุคคลเพียงคนเดียว และเป็นกิจการเฉพาะตัว 
“การกู้ยืมรายโครงการ” หมายความว่า  การกู้ยืมที่จัดทําเป็นโครงการโดยบุคคลหลายรายกู้ยืม
เพื่อกิจกรรมที่มีการบริหารจัดการร่วมกัน และเพื่อกิจกรรมที่เกี่ยวเนื่องสัมพันธ์กัน
“การปลอดชําระคืนเงินต้น”  หมายความว่า  การให้ผู้กู้ไม่ต้องชําระเงินต้นตั้งแต่ระยะเวลาเริ่มต้นสัญญาจนถึงระยะเวลาใดเวลาหนึ่งตามที่กําหนดในสัญญา
“การขยายเวลาการชําระหนี้” หมายความว่า การเปลี่ยนแปลงระยะเวลาการชําระหนี้ออกไปเกินกว่าระยะเวลาที่กําหนดไว้ในสัญญา

“การผ่อนผันการชําระเงินรายงวด” หมายความว่า การผัดการชําระเงินรายงวดใดงวดหนึ่งออกไปโดยให้นําไปจ่ายในงวดถัดไป ทั้งนี้จะต้องอยู่ภายในระยะเวลาตามสัญญา
“เงินรายงวด” หมายความว่า เงินต้นแต่ละงวด
“ค่าชดเชย” หมายความว่า เงินที่ชําระให้แก่ผู้ที่ถือครองที่ดินอยู่เดิม หรือผู้ได้รับการจัดให้เข้าทําประโยชน์ในที่ดิน และสละสิทธิการเข้าทําประโยชน์ในที่ดินนั้น
หมวด ๑
วัตถุประสงค์ของการให้กู้ยืม

ข้อ ๕	การให้กู้ยืมเงินกองทุนการปฏิรูปที่ดินเพื่อเกษตรกรรมมีวัตถุประสงค์ ดังนี้ 
(๑) การให้กู้ยืมเพื่อประกอบเกษตรกรรม
(๒) การให้กู้ยืมเพื่อเป็นค่าชดเชย
หมวด ๒
คุณสมบัติของผู้มีสิทธิกู้ยืม

ข้อ ๖[footnoteRef:2] ผู้มีสิทธิกู้ยืมตามระเบียบนี้ ต้องมีคุณสมบัติข้อใดข้อหนึ่ง ดังต่อไปนี้ [2:  ข้อ 6 แก้ไขเพิ่มเติมโดยระเบียบคณะกรรมการปฏิรูปที่ดินเพื่อเกษตรกรรมว่าด้วยหลักเกณฑ์ วิธีการ และเงื่อนไขการให้กู้ยืมเงินกองทุนการปฏิรูปที่ดิน
เพื่อเกษตรกรรมแก่เกษตรกรและสถาบันเกษตรกรในเขตปฏิรูปที่ดิน (ฉบับที่ ๒) พ.ศ. ๒๕๖๗] 

(๑) เป็นเกษตรกรผู้ได้รับหนังสืออนุญาตให้เข้าทำประโยชน์ในเขตปฏิรูปที่ดิน โฉนดเพื่อการเกษตร
หนังสือรับรองสิทธิการขอออกโฉนดเพื่อการเกษตร ผู้เช่าที่ดิน ผู้เช่าซื้อที่ดิน หรือผู้ที่ได้รับโอนกรรมสิทธิ์ตามสัญญา
เช่าซื้อที่ดิน
(๒) เป็นสถาบันเกษตรกรที่อยู่ในเขตดำเนินการปฏิรูปที่ดิน ซึ่งมีความต้องการเงินทุนเพื่อประโยชน์
ในการปฏิรูปที่ดินเพื่อเกษตรกรรม
หมวด ๓
ระยะเวลาการกู้ยืม และอัตราดอกเบี้ยที่ให้กู้ยืม

ข้อ ๗	ระยะเวลาการกู้ยืม และอัตราดอกเบี้ยที่ให้กู้ยืม ให้เป็นไปดังนี้ 
(๑) กรณีการกู้ยืมที่มีวัตถุประสงค์ตามข้อ ๕ (๑) แบ่งออกเป็น
ก. เงินกู้ระยะสั้น กําหนดชําระคืนภายใน ๑ ปี
ข. เงินกู้ระยะปานกลาง กําหนดชําระคืนภายใน ๓ ปี 
ค. เงินกู้ระยะยาว กําหนดชําระคืนภายใน ๑๕ ปี
(๒) กรณีการกู้ยืมที่มีวัตถุประสงค์ตามข้อ ๕ (๒) กําหนดระยะเวลาชําระคืนภายใน ๒๕ ปี
ให้คณะอนุกรรมการมีอํานาจกําหนดอัตราดอกเบี้ยโดยคํานึงถึงอัตราดอกเบี้ยท้องตลาด แต่ต้อง
ไม่เกินร้อยละ ๕ ต่อปี




หมวด ๔
หลักประกันการกู้ยืม

ข้อ ๘	ภายใต้บังคับข้อ ๙ การให้เกษตรกรกู้ยืม ให้มีหลักประกันอย่างใดอย่างหนึ่ง ดังต่อไปนี้
(๑)  มีอสังหาริมทรัพย์ซึ่งมีมูลค่าไม่ตํ่ากว่าจํานวนเงินที่ขอกู้จํานองเป็นประกัน และกรณีอสังหาริมทรัพย์
มีจํานวนไม่เพียงพอ ให้มีบุคคลที่ปฏิรูปที่ดินจังหวัดเห็นควรเป็นผู้คํ้าประกันด้วยอย่างน้อย ๑ คน
(๒) มีบุคคลซึ่งปฏิรูปจังหวัดเห็นสมควรอย่างน้อย ๒ คน เป็นผู้คํ้าประกัน ทั้งนี้ สําหรับวงเงินที่ขอกู้ยืม
ไม่เกิน ๕๐,๐๐๐ บาท
(๓) มีบุคคลซึ่งปฏิรูปที่ดินจังหวัดเห็นสมควรอย่างน้อย ๓ คน เป็นผู้คํ้าประกัน ทั้งนี้ สําหรับวงเงินที่ขอกู้ยืมเกินกว่า ๕๐,๐๐๐ บาท แต่ไม่เกิน ๑๐๐,๐๐๐ บาท
(๔) มีเกษตรกรซึ่งมีความต้องการเงินกู้ประเภทเดียวกัน ซึ่งมีจํานวนอย่างน้อย ๓ คน โดยไม่นับรวมผู้กู้
ทําหนังสือรับรองตามแบบที่กําหนดผูกพันร่วมกัน ทั้งนี้ การให้กู้ยืมแต่ละคนต้องมีวงเงินกู้ไม่เกิน ๑๐๐,๐๐๐ บาท
ยกเว้นการกู้เพื่อค่าชดเชยต้องมีวงเงินกู้ไม่เกิน ๒๐๐,๐๐๐ บาท
(๕)[footnoteRef:3] เกษตรกรสามารถใช้เอกสารหนังสืออนุญาตให้เข้าทำประโยชน์ในเขตปฏิรูปที่ดิน โฉนดเพื่อการเกษตร
หนังสือรับรองสิทธิการขอออกโฉนดเพื่อการเกษตร สัญญาเช่าที่ดินเพื่อเกษตรกรรม สัญญาเช่าซื้อที่ดิน
เพื่อเกษตรกรรม หรือเอกสารสิทธิตามประมวลกฎหมายที่ดินที่ได้รับโอนกรรมสิทธิ์ตามสัญญาเช่าซื้อที่ดิน
เพื่อเกษตรกรรม เป็นหลักประกันได้ตามหลักเกณฑ์และมูลค่าที่ ส.ป.ก. กำหนด [3:  ข้อ 8 (5) แก้ไขเพิ่มเติมโดยระเบียบคณะกรรมการปฏิรูปที่ดินเพื่อเกษตรกรรม ว่าด้วยหลักเกณฑ์ วิธีการ และเงื่อนไขการให้กู้ยืมเงินกองทุนการปฏิรูปที่ดิน
เพื่อเกษตรกรรมแก่เกษตรกรและสถาบันเกษตรกรในเขตปฏิรูปที่ดิน (ฉบับที่ ๒) พ.ศ. ๒๕๖๗] 

ข้อ ๙ ส.ป.ก. อาจให้ผู้เช่าชื้อที่ดินจาก ส.ป.ก. กู้ยืมได้ไม่เกินร้อยละ ๘๐ ของต้นเงินที่ชําระค่าเช่าซื้อแล้ว
โดยไม่มีหลักประกัน
ข้อ ๑๐ กรณีสถาบันเกษตรกรเป็นผู้กู้ยืม ให้ผู้ซึ่งเป็นกรรมการทุกคนของสถาบันเกษตรกรเป็นผู้คํ้าประกันเงินกู้ และหรือใช้อสังหาริมทรัพย์คํ้าประกันตามหลักเกณฑ์ที่ ส.ป.ก. กําหนด
หมวด ๕
วิธีปฏิบัติในการขอกู้ยืม

ข้อ ๑๑ การกู้ยืม ให้ดําเนินการยื่นคําขอต่อ ส.ป.ก. จังหวัด ดังต่อไปนี้
(๑) การกู้ยืมรายบุคคล ให้ดําเนินการตามหลักเกณฑ์และวิธีการที่ ส.ป.ก. กําหนด
(๒) การกู้ยืมรายโครงการ ให้ดําเนินการตามระเบียบคณะกรรมการปฏิรูปที่ดินเพื่อเกษตรกรรม ว่าด้วย
การจัดทําโครงการที่ใช้เงินกองทุนการปฏิรูปที่ดินเพื่อเกษตรกรรม
หมวด ๖
อํานาจการอนุมัติ และการพิจารณาคําขอกู้ยืม

ข้อ ๑๒ การอนุมัติให้กู้ยืม ให้ดําเนินการดังนี้ 
(๑) การกู้ยืมรายบุคคล
ก. ปฏิรูปที่ดินจังหวัด มีอํานาจอนุมัติการกู้ยืมวงเงินไม่เกิน ๕๐,๐๐๐ บาท
ข. การกู้ยืมเกินกว่ารายละ ๕๐,๐๐๐ บาท แต่ไม่เกิน ๑๐๐,๐๐๐ บาท ให้ คปจ. เป็นผู้มีอํานาจอนุมัติ


ค. การกู้ยืมเกินกว่ารายละ ๑๐๐,๐๐๐ บาท แต่ไม่เกิน ๒๐๐,๐๐๐ บาท ให้คณะอนุกรรมการ เป็นผู้มีอํานาจอนุมัติ ยกเว้นการกู้ยืมเพื่อเป็นค่าชดเชย ให้คณะอนุกรรมการเป็นผู้มีอํานาจอนุมัติในวงเงินที่เกินกว่า
รายละ ๑๐๐,๐๐๐ บาทขึ้นไป โดยไม่จํากัดวงเงิน
ง. การกู้ยืมเกินกว่ารายละ ๒๐๐,๐๐๐ บาท ขึ้นไป ให้นําเสนอคณะกรรมการพิจารณา ทั้งนี้ ไม่รวมถึงการกู้ยืมเพื่อเป็นค่าชดเชย
(๒) การกู้ยืมรายโครงการ
ก. โครงการซึ่งมีวงเงินกู้ยืมไม่เกิน ๕ ล้านบาท ให้คณะอนุกรรมการเป็นผู้มีอํานาจอนุมัติ 
ข. โครงการซึ่งมีวงเงินกู้ยืมเกินกว่า ๕ ล้านบาทขึ้นไป ให้นําเสนอคณะกรรมการพิจารณาการอนุมัติ
ให้กู้ยืมรายบุคคลและรายโครงการ จะต้องอยู่ภายใต้แผนเงินทุนการปฏิรูปที่ดินเพื่อเกษตรกรรม ซึ่งได้รับอนุมัติจากคณะกรรมการแล้ว
(๓) กรณีสถาบันเกษตรกรเป็นผู้กู้ยืม ให้คณะอนุกรรมการเป็นผู้มีอํานาจอนุมัติไม่เกินแห่งละ ๕ ล้านบาท
สําหรับวงเงินเกินกว่า ๕ ล้านบาท ให้นําเสนอคณะกรรมการพิจารณา
ข้อ ๑๓ การกู้ยืมรายโครงการที่มีการอนุมัติแล้วแต่ยังไม่มีการก่อหนี้ ถ้าไม่มีข้อสงวนในการอนุมัติโครงการโดยเฉพาะและมีความจําเป็น ให้ปฏิรูปที่ดินจังหวัดมีอํานาจเปลี่ยนแปลงรายละเอียด รวมถึงตัวบุคคลในโครงการได้เท่าที่ไม่ขัดวัตถุประสงค์ของโครงการ
หมวด ๗ 
การทําสัญญา และการจ่ายเงิน

ข้อ ๑๔ ให้ ส.ป.ก. จังหวัดดําเนินการให้ผู้กู้จัดทําสัญญาตามแบบสัญญากู้ยืม สัญญาจํานอง สัญญาคํ้าประกัน
และแบบสัญญาอื่น ๆ (ถ้ามี) ที่จําเป็น ให้เป็นไปตามที่ ส.ป.ก. กําหนด
ข้อ ๑๕ ให้เลขาธิการ ส.ป.ก. หรือผู้ซึ่งเลขาธิการ ส.ป.ก. มอบหมาย ลงนามให้กู้ยืมในสัญญากู้ยืมในนามของ ส.ป.ก.
ข้อ ๑๖ การให้เกษตรกรหรือสถาบันเกษตรกรกู้ยืม ให้ ส.ป.ก. พิจารณาจ่ายเป็นสิ่งของหรือตัวเงิน
โดยจ่ายคราวเดียวหรือเป็นงวดก็ได้ตามที่ระบุไว้ในสัญญา
ข้อ ๑๗ การให้กู้ยืมโดยจ่ายเป็นสิ่งของ ให้คิดราคาสิ่งของที่จ่ายให้ไม่เกินราคาตลาดแห่งท้องถิ่นนั้น
โดยในสัญญาให้กําหนดไว้ว่า ผู้กู้ยินยอมรับเอาสิ่งของแทนเงินที่ให้กู้ และจะชําระคืนเป็นเงินทั้งหมด
ข้อ ๑๘ ถ้าผู้กู้ยืมไม่ปฏิบัติให้เป็นไปตามข้อกําหนดในสัญญาประการหนึ่งประการใด ให้ผู้นั้นหมดสิทธิ
ขอกู้ยืมในโอกาสต่อไป จนกว่าจะได้มีการปฏิบัติตามพันธะกรณีเสร็จสิ้นแล้ว
หมวด ๘ 
การติดตามการใช้จ่ายของผู้กู้ และติดตามการชําระหนี้

ข้อ ๑๙ นับแต่ผู้กู้สามารถดําเนินการตามกิจกรรมที่ได้กําหนดไว้ ให้ ส.ป.ก. จังหวัดมีหน้าที่ ติดตามสภาพความก้าวหน้าและการใช้จ่ายเงินของกิจกรรมหรือโครงการของผู้กู้เป็นระยะ ๆ ให้เป็นผลดีต่อผู้กู้และ ส.ป.ก.
ข้อ ๒๐ ส.ป.ก. จังหวัดมีหน้าที่ติดตามให้ผู้กู้ชําระเงินต้นและดอกเบี้ย ให้เป็นไปตามหลักเกณฑ์ เงื่อนไข
และข้อปฏิบัติที่ ส.ป.ก. กําหนด และให้มีหน้าที่ ดังนี้
(๑) จัดทําหนังสือแจ้งเตือนผู้กู้ล่วงหน้าประมาณ ๓๐ วัน ก่อนครบกําหนดชําระหนี้เพื่อให้มาชําระหนี้
ตามสัญญา
(๒) รายงานผลการจัดเก็บหนี้ ตลอดจนปัญหาและอุปสรรคต่าง ๆ ให้ ส.ป.ก. ทราบ
หมวด ๙ 
การชําระหนี้

ข้อ ๒๑ การชําระหนี้ให้จ่ายเป็นงวด ๆ ละ ๑ ปี โดยให้จ่ายงวดแรกเมื่อครบหนึ่งปี นับแต่วันทําสัญญา
เว้นแต่จะได้กําหนดไว้ในสัญญาเป็นอย่างอื่น
ข้อ ๒๒ ผู้กู้จะต้องชําระเงินต้นตามงวดพร้อมดอกเบี้ย ยกเว้นในระยะเวลาปลอดชําระคืนเงินต้น ให้ชําระเพียงดอกเบี้ยเงินกู้ ทั้งนี้ ให้เป็นไปตามสัญญากู้ยืม
ข้อ ๒๓ ถ้าผู้กู้มาชําระหนี้ไม่ว่าเมื่อครบกําหนดหรือก่อนกําหนดก็ตาม ให้ ส.ป.ก. จังหวัด ดําเนินการ
ตามระเบียบกระทรวงเกษตรและสหกรณ์ ว่าด้วยการใช้จ่ายเงิน การเบิกจ่ายเงิน และการเก็บรักษาเงินกองทุน
การปฏิรูปที่ดินเพื่อเกษตรกรรม
หมวด ๑๐
การปลอดชําระหนี้ การผ่อนผันการชําระเงินรายงวด
การขยายเวลาการชําระหนี้ และการลดดอกเบี้ยเงินกู้

ข้อ ๒๔ การปลอดชําระคืนเงินต้น กระทําได้ในกรณีที่เป็นการกู้ยืมระยะปานกลางหรือระยะยาวตามที่กําหนดไว้ในสัญญา
ข้อ ๒๕ ในกรณีที่ผู้กู้ไม่สามารถชําระเงินรายงวด และขอผ่อนผันการชําระเงินงวดใดให้ปฏิรูปที่ดินจังหวัด
มีอํานาจผ่อนผันการชําระเงินงวดนั้นได้ไม่เกิน ๑ ปี หากเกินกว่า ๑ ปี ให้เป็นอํานาจของ คปจ.
ในกรณีที่ผู้กู้ได้รับการผ่อนผันการชําระเงินรายงวดมาแล้ว จะได้รับการผ่อนผันการชําระเงินรายงวดถัดไป
ก็ต่อเมื่อผู้นั้น ได้ชําระเงินรายงวดที่ได้รับการผ่อนผันมาครบถ้วนแล้ว
ให้ ส.ป.ก. จังหวัดรายงานผลการดําเนินงานให้ คปจ. และ ส.ป.ก. ทราบทุกครั้ง
ข้อ ๒๖ ในกรณีที่ผู้กู้ไม่สามารถชําระหนี้ให้เสร็จสิ้นภายในกําหนดเวลาตามสัญญากู้ยืม และขอขยายเวลาการชําระหนี้ ให้ปฏิรูปที่ดินจังหวัดอนุมัติขยายเวลาการชําระหนี้ได้ครั้งละไม่เกิน ๑ ปี ตามหลักเกณฑ์ต่อไปนี้
(๑) เงินกู้ระยะสั้น ให้ขยายเวลาได้ไม่เกิน ๑ ครั้ง
(๒) เงินกู้ระยะปานกลาง ให้ขยายเวลาได้ไม่เกิน ๒ ครั้ง 
(๓) เงินกู้ระยะยาว ให้ขยายเวลาได้ไม่เกิน ๓ ครั้ง
กรณีการอนุมัติขยายระยะเวลาชําระหนี้เกินกว่าหลักเกณฑ์ที่กําหนด ให้ คปจ. เป็นผู้พิจารณา
ให้ ส.ป.ก. จังหวัดรายงานผลการดําเนินงานให้ คปจ. และ ส.ป.ก. ทราบทุกครั้ง
ข้อ ๒๗ การขอผ่อนผันการชําระเงินรายงวดตามข้อ ๒๕ หรือการขอขยายเวลาการชําระหนี้ ตามข้อ ๒๖
ผู้กู้จะต้องให้ผู้คํ้าประกันมาจัดทําหนังสือยินยอมให้ดําเนินการดังกล่าวต่อ ส.ป.ก. จังหวัด ไว้เป็นหลักฐาน
เว้นแต่ ผู้กู้ได้จัดให้มีผู้คํ้าประกันที่ยินยอมไม่ยกเหตุแห่งการผ่อนผัน หรือขยายระยะเวลาการชําระหนี้มาเป็นเหตุ
เปลื้องความรับผิดของผู้คํ้าประกันไว้ล่วงหน้าแล้ว
ข้อ ๒๘ การขอผ่อนผันการชําระเงินรายงวด และการขอขยายเวลาการชําระหนี้ ผู้กู้ต้องแจ้งให้ ส.ป.ก. จังหวัดทราบล่วงหน้าก่อนครบกําหนดชําระ
ข้อ ๒๙ ในกรณีที่มีภัยธรรมชาติ หรือภัยจากโรคพืช หรือศัตรูพืช หรือมีเหตุจําเป็นอื่น เมื่อผู้กู้ร้องขอ
ให้คณะอนุกรรมการพิจารณาลดหรืองดเก็บดอกเบี้ยเงินกู้ของเงินรายงวดได้ไม่เกิน ๑ ปี


ข้อ ๓๐ การขอลดหรืองดเว้นการชําระดอกเบี้ยตามข้อ ๒๙ ให้ ส.ป.ก. จังหวัดเสนอเอกสารต่อไปนี้
ต่อ คปจ. เพื่อพิจารณา
(๑) คําขอลดหรืองดเว้นดอกเบี้ยเงินกู้ของผู้กู้
(๒) รายงานการตรวจสภาพความเสียหายของผู้กู้แต่ละรายของ ส.ป.ก. จังหวัด
(๓) รายละเอียดและเงื่อนไขเกี่ยวกับการขอลดดอกเบี้ยเงินกู้ของเกษตรกรแต่ละรายพร้อมแสดงเหตุผลประกอบ
(๔) หลักฐานอื่น ๆ ที่เกี่ยวข้องและสมควรเสนอเพื่อประกอบการพิจารณา (ถ้ามี) 
เมื่อ คปจ. ได้ตรวจสอบความถูกต้องแล้ว ให้เสนอคณะอนุกรรมการพิจารณาต่อไป
หมวด ๑๑
การไม่ชําระหนี้ และการเร่งรัดหนี้ตามสัญญากู้ยืม

ข้อ ๓๑ ถ้าผู้กู้ผิดนัดไม่ชําระหนี้ ให้ ส.ป.ก. จังหวัด มีหนังสือเร่งรัดผู้กู้ให้มาชําระหนี้ภายในเวลาที่กําหนด
ข้อ ๓๒ ให้ ส.ป.ก. จังหวัด มีหนังสือแจ้งบอกเลิกสัญญา ในกรณีดังต่อไปนี้
(๑) ผู้กู้ผิดนัดไม่ชําระหนี้ ๒ งวดติดต่อกัน และไม่ชําระหนี้ภายในเวลาที่กําหนดในหนังสือ เร่งรัดตามข้อ ๓๑
(๒) ผู้กู้สิ้นสิทธิการเข้าทําประโยชน์ตามระเบียบคณะกรรมการปฏิรูปที่ดินเพื่อเกษตรกรรม ว่าด้วยการให้เกษตรกรผู้ได้รับที่ดินจากการปฏิรูปที่ดินเพื่อเกษตรกรรมปฏิบัติเกี่ยวกับการเข้าทําประโยชน์ในที่ดิน
ข้อ ๓๓ ถ้าปฏิรูปที่ดินจังหวัดเห็นว่าการไม่ชําระหนี้เป็นผลมาจากเหตุสุดวิสัย ปฏิรูปที่ดินจังหวัด
จะผ่อนผันให้ผู้กู้นําเงินมาชําระภายในระยะเวลาที่กําหนดก็ได้ แต่ต้องไม่เกินระยะเวลาชําระหนี้ของงวดถัดไป
พร้อมทั้งรายงานให้ ส.ป.ก. ทราบ
หมวด ๑๒
เบ็ดเตล็ด

ข้อ ๓๔ วิธีการในการดําเนินงานในส่วนที่ยังมิได้กําหนดไว้ในระเบียบนี้ ให้เป็นตามที่เลขาธิการ ส.ป.ก.
กําหนด
ในกรณีไม่อาจปฏิบัติตามระเบียบนี้ หรือมีปัญหาเกี่ยวกับการปฏิบัติตามระเบียบนี้ให้เลขาธิการ ส.ป.ก.
เสนอคณะกรรมการพิจารณากําหนดวิธีปฏิบัติสําหรับกรณีนั้นต่อไป
ข้อ ๓๕ การให้กู้ยืมรายใด ที่ ส.ป.ก. ได้ทําขึ้น และมีผลสมบูรณ์ตามกฎหมายอยู่แล้วก่อนวันที่ ระเบียบนี้
ใช้บังคับ ให้มีผลตามกฎหมาย แต่การปฏิบัติต่อไปเกี่ยวกับการกู้ยืมรายนั้นให้อยู่ในบังคับระเบียบนี้


ประกาศ ณ วันที่ ๒๙ ธันวาคม พ.ศ. ๒๕๕๔
ธีระ วงศ์สมุทร
รัฐมนตรีว่าการกระทรวงเกษตรและสหกรณ์
ประธานกรรมการปฏิรูปที่ดินเพื่อเกษตรกรรม



ระเบียบคณะกรรมการปฏิรูปที่ดินเพื่อเกษตรกรรม ว่าด้วยหลักเกณฑ์ วิธีการ และเงื่อนไขการให้กู้ยืมเงินกองทุน
การปฏิรูปที่ดินเพื่อเกษตรกรรมแก่เกษตรกรและสถาบันเกษตรกรในเขตปฏิรูปที่ดิน (ฉบับที่ ๒) พ.ศ. ๒๕๖๗[footnoteRef:4] [4:  ราชกิจจานุเบกษา เล่ม 141/ตอนพิเศษ 104 ง /หน้า 1/11 เมษายน 2567
] 

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

26 สิงหาคม 2569

